Fræblanda frá Lord Nelson , sem mér var gefin fyrir nokkrum árum og ég hef sáð úr a.m.k. tvisvar . Ég hef ekki fengið tvær eins plöntur , allar hafa verið í mismunandi bleikum eða hvítum litatónum , ýmist með fylltum eða einföldum blómum . Stúdentadrottningar verða því miður ekki langlífar , svo það þarf að sá til þeirra með nokkurra ára millibili . Þær vilja leggjast svolítið útaf , svo það er ágætt að ætla þeim sæmilegt pláss . Þær þurfa frekar sólríkan stað og vel framræstan , frjóan jarðveg . Sandheiður er jarðlæg steinhæðaplanta ættuð frá Himalajafjöllum . Laufið er smágert og minnir nokkuð á blóðberg , en blómin eru blá og hlutfallslega stór miðað við laufið . Ég keypti þessa plöntu 2018 og hún hefur vaxið hægt en örugglega og er orðin sæmilega þétt breiða næst miðju . Virðist þrífast ágætlega ef frárennsli er nægilegt . Gulllotkarfa , eða bara lotkarfa , er ættuð frá Himalajafjöllum eins og aðrar tegundir þessarar ættkvíslar . Svölu sumrin hér á landi henta þeim vel , en þær þurfa mjög vel framræstan jarðveg því blautir vetur eiga ekki alveg eins vel við þær . Plantan mín hefur þó þrifist ágætlega hingað til . Hún vex í gæða garðmold blandaðri með fínum vikri á stað þar sem hún fær sól yfir hádaginn . Hún blómstraði í fyrsta sinn sumarið 2019 , um miðjan júní , og var stórkostlega flott í blóma . Ég fékk þessa plöntu frá Guðrúnu og við vorum í nokkrum vafa um hvort þessi planta væri lotkarfa eða hélulotkarfa . Eftir mikið gúggl hallast ég að því að þetta sé frekar lotkarfa út frá laufblöðunum . Samkvæmt upplýsingum á FB síðu grasagarðsins í Tromsö er þetta nokkuð breytileg tegund sem getur myndað blendinga við tegundir í ættkvísl skjaldblóma , Ligularia .